In die hart van die winter van 1902 is hulle terug na die plaas. Daar kon met dit wat oorgebly het maar net nie weer ‘n lonende boerdery op die been gebring word nie. Die plaas is ook van hulle ontneem.
Genade kom egter vir die De Beer-gesin deur Hertzog se planne vir werkverskaffing met die bou van die Hartbeespoortdam en kanale. My oupagrootjie het aan die kanale, wat steeds werkend is, help bou en die hele Brits-omgewing deurkruis.
Vandaar loop die spoor ’n bietjie koud, maar as ek reg verstaan het hy toe ‘n werkswinkel vir waens saam met my ander oupagrootjie, Piet Van Staden, bedryf.
Bo alles het ons kontak met baie van Jan en Lot se nasate. Hulle is vandag nog ’n hegte groep en op ‘n maandelikse basis word daar byeengekom en soos in die goeie ou dae gekuier.